**1. "Naujai suformuotų klasių adaptacija". Tikslas - įvertinti mokinių psichologinį prisitaikymą naujai suformuotose klasėse.**

**IŠVADOS**

* Beveik visi (92,8℅) tyrime dalyvavusių mokinių nurodė, kad yra patenkinti mokyklos keitimu. Jų teigimu, 62,8℅ visų tyrime dalyvavusių mokinių šioje mokykloje jaučiasi geriau, palyginus su savijauta buvusioje mokykloje. 61,8℅ tiriamųjų teigė, kad jie puikiai prisitaikė naujoje mokykloje.
* 84,5℅ mokinių nurodė, jog naujoje klasėje jaučiasi gerai arba labai gerai. Beveik visi 98,2℅ tyrime dalyvavę mokiniai teigė šioje mokykloje jau turintys draugų, 88,2℅ mokinių su bendraklasiais sutaria gerai arba labai gerai.
* 23,6℅ tyrime dalyvavusių mokinių teigė, kad visiškai sutaria su mokytojais, 70,9℅ - kad kartais sutaria, kartais ne. 27,3℅ tiriamųjų nuomone, mokytojai gerai pažįsta mokinius. 30℅ mokinių manymu, mokytojai visada draugiški ir gerai elgiasi su mokiniais, 26,4℅ tiriamųjų teigimu, mokytojai visada teisingai vertina mokinius, 24,5℅ pažymėjo mokytojai visada juos pagiria, 51,8℅ nurodė, kad mokytojai visada teikia individualią pagalbą mokiniams, kai jiems to reikia.
* 7,3℅ tyrime dalyvavusių mokinių prisipažino, kad rūko ir tiek pat, kad vartoja alkoholį.
* 64,5℅ tiriamųjų pažįsta mokyklos psichologą ir 41,8℅ tiriamųjų sutiktų pas jį konsultuotis, jeigu jiems to prireiktų. 67,3℅ tiriamųjų pažįsta mokyklos socialinį pedagogą, 40℅ tiriamųjų sutiktų į jį kreiptis, jei prireiktų. 48,2℅ tiriamųjų kreiptųsi pagalbos į klasės auklėtoją dėl problemų (namie, su bendraamžiais ir pan.).
* Daugiausia mokiniai patiria emocinių sunkumų: iš visų tyrime dalyvavusių mokinių net 63 mokiniai patiria didelių emocinių sunkumų, 7 mokiniai – didelių prisitaikymo mokykloje sunkumų, 7 mokiniai - savęs vertinimo sunkumų. Po vieną mokinį patiria didelių socialinio nusišalinimo, neadaptyvaus elgesio ir bendrų sunkumų.

**REKOMENDACIJOS**

* Klasių auklėtojams, dalykų mokytojams atkreipti dėmesį į emocinę mokinių savijautą, ypatingą dėmesį skiriant tiems mokiniams, kurie klasėje mažai su kuo bendrauja, nuolat būna liūdni, prislėgti; ieškoti galimybių integruoti juos į kolektyvą; skatinti kalbėti apie savo sunkumus; dirbti vienijant klasės kolektyvą bei siekti glaudesnio ryšio su savo auklėtiniais.
* Klasių auklėtojams, dalykų mokytojams bendradarbiauti su tėvais stebint vaiko savijautą mokykloje bei padedant spręsti kylančius sunkumus.
* Klasių auklėtojams, mokyklos psichologui, socialiniam pedagogui, visuomenės sveikatos specialistui mokyti mokinius efektyvaus mokymosi metodų bei šviesti apie mokymosi režimą, siekiant sumažinti nuovargį. Vykdyti žalingų įpročių prevenciją ir postvenciją.
* Klasių auklėtojams, dalykų mokytojams kreipti mokinius individualioms psichologo ir socialinio pedagogo konsultacijoms, siekiant padėti jiems įveikti psichologinio prisitaikymo problemas.
* Klasių auklėtojams daugiau dėmesio skirti pokalbiams su mokiniais apie galimą pagalbą mokykloje bei galimybę kreiptis į juos, ieškant sprendimų.

**2. "Patyčių mastas Kauno Jono Jablonskio gimnazijoje". Tikslas - nustatyti patyčių mastą Kauno Jono Jablonskio gimnazijoje.**

**IŠVADOS**

1. Statistiškai reikšmingo skirtumo tarp devintų ir dešimtų klasių mokinių bei berniukų ir mergaičių nepastebėta atsakymuose nė į vieną klausimą.
2. Didžioji dauguma mokinių teigė, jog mokykloje jaučiasi saugiai. Lyginant su 2015-2016 m. m. tyrimo rezultatais, šis skaičius nežymiai sumažėjo. Lyginant su 2006-2007 m. m., šis skaičius išaugo beveik ketvirtadaliu.
3. Per paskutinius du mėnesius patyčias nurodė patiriantys daugiau nei trečdalis tyrime dalyvavusių mokinių. Lyginant su 2006-2007 m. m., šis skaičius išaugo beveik ketvirtadaliu.
4. Daugiau nei trečdalis tyrime dalyvavusių mokinių teigė, kad per pastaruosius du mėnesius bent kartą patys tyčiojosi iš kitų. Lyginant su 2015-16 m. m., šis skaičius kiek padidėjo.
5. Labiausiai paplitusios patyčių formos per pastaruosius du mėnesius (tiek patyčias patiriant, tiek patiems tyčiojantis iš kitų) buvo apkalbinėjimas, prasivardžiavimas ir ignoravimas.
6. Trys ketvirtadaliai mokinių sutiko, kad tyčiotis iš kitų nėra normalu ir kad pranešti suaugusiems apie patyčias nėra blogai (nors tik ketvirtadalis mokinių nurodė, kad patyčių situacijoje jie imasi konkrečių veiksmų: aktyviai bando apginti tą, iš kurio tyčiojamasi arba kreipiasi į suaugusius).
7. Daugiau nei pusė mokinių teigė, kad mokytojai dažniau stabdo patyčias, apie trečdalį – kad mokytojai į patyčias dažniau nekreipia dėmesio. Trečdalio mokinių teigimu, mokytojai niekada nesityčioja iš mokinių.
8. Esant reikalui dėl asmeninių priežasčių į mokyklos psichologą ar socialinį pedagogą kreiptųsi mažiausiai trečdalis tyrime dalyvavusių mokinių.

**REKOMENDACIJOS**

1. Atsižvelgiant į 2007 – 2017 m. tyrimų palyginimus, galima teigti, kad patyčių prevencijos priemonės gimnazijoje yra efektyvios, todėl rekomenduojama tęsti mokykloje vykdomą ir inicijuoti naują prevencinę veiklą, kuri padėtų mažinti patyčių problemos mastą gimnazijoje.
2. Kabinetuose ir kitose matomose vietose nuolat skelbti tarpasmeninius santykius reguliuojančias taisykles, pristatyti bei nuolat priminti jas mokiniams (klasės auklėtojai ir/ar dalykų mokytojai).
3. Organizuoti daugiau įvairių užsiėmimų, konkursų ir kitų renginių, kurie skatintų mokinių ir mokytojų pagarbą, empatiją, užuojautą, pakantumą, toleranciją, komandinį darbą ir kitas savybes, kas galėtų dar labiau sumažinti patyčių mastą gimnazijoje.
4. Sudaryti mokiniams sąlygas bet kada kreiptis pagalbos į mokytojus ar mokyklos specialistus ir gauti reikiamą pagalbą.
5. Šviesti mokytojus patyčių klausimais, taip didinant jų vaidmenį, mokant pastebėti ir stabdyti patyčias, padėti vaikams jų išvengti. Mokytojams vengti elgesio, kurį vaikai suvoktų kaip patyčias iš jų.

 **3. "Asmenybės tipo ir profesinio kryptingumo ryšio nustatymas Dž/ Holando metodika". Tikslas - nustatyti 2 gimnazinių klasių mokinių asmenybės tipą pagal Dž. Holando metodiką ir remiantis gautais duomenimis konsultuoti mokinius profilio pasirinkimo klausimais.**

**IŠVADOS**

* Ketvirtadalis (25℅) tyrime dalyvavusių mokinių pasirinko meninį asmenybės tipą.
* Mergaičių grupėje populiariausi profesiniai asmenybės tipai yra meninis, socialusis. Ir tiriamasis.
* Berniukų grupėje populiariausi profesiniai asmenybės tipai yra dalykinis, tiriamasis ir praktiškasis.
* Mergaitės, dažniau nei berniukai, renkasi meninį bei socialinį profesinį tipą. Berniukai, dažniau nei mergaitės, renkasi praktinį ir dalykinį asmenybės tipą.

**REKOMENDACIJOS**

* Susipažinus su testo rezultatais, rekomenduojama toliau gilintis į profesijas, kurios yra priskiriamos dominuojančiam asmenybės tipui. Esant galimybei nagrinėti pareigybines instrukcijas, kalbėti su žmonėmis, dirbančiais tose profesijose, apsilankyti darbinėje aplinkoje, atsiradus poreikiu kreiptis į profesijų konsultantą.
* Skatinti mokinius ir toliau geriau pažinti save, išsiaiškinti asmenines savybes, gabumus, interesus ir vertybes.
* Klasių auklėtojoms, psichologui ir socialiniam pedagogui teikti individualias konsultacijas mokiniams apie tolesnės mokymosi programos sudarymą, studijų ir profesijos pasirinkimą, savo karjeros tikslų numatymą.
* Teikti informaciją, susijusią su profesijos pasirinkimo galimybėmis, studijomis Lietuvoje ir užsienyje.

 **4. "Pamokų praleidimas be pateisinamos priežasties: priežastys, poveikis bei sprendimo galimybės". Tikslas - išanalizuoti mokinių, praleidžiančių pamokas be pateisinamos priežasties požiūrį į pamokų lankomumo problemą: jos priežastis, pasekmes bei sprendimo būdus.**

**IŠVADOS**

1. Svarbiausios mokinių įvardintos pamokų nelankymo priežastys yra nuobodi, varginanti veikla pamokoje, dalyko svarbos mokinio ateičiai nuvertinimas ir subjektyvus jausmas, kad mokinys negalės susikaupti ir būti atidus pamokos metu.
2. Daugumos mokinių nuomone, pamokų nelankymas didžiausią įtaką daro jų santykiams su draugais, mokytojais ir savęs vertinimui.
3. Didžiausią poveikį pamokų lankymo motyvacijai turėtų įdomesnis pamokų turinys,  mokytojų geranoriškas domėjimasis ir mokymosi medžiagos, kurią keblu mokytis savarankiškai, išdėstymas.

**REKOMENDACIJOS**

1. Motyvavimas lankyti pamokas turi apimti įvairių priemonių spektrą, apjungiant prevencinės veiklos, krūvio reguliavimo, specialiųjų ugdymosi poreikių turinčių mokinių ugdymo bei ugdymo karjerai priemones.
2. Identifikavus pamokas be pateisinamos priežasties praleisti linkusį mokinį į problemos sprendimą vienas po kito įsitraukia skirtingi sistemos lygiai: tėvai, klasės auklėtoja(-s), dalyko mokytojai, pagalbos mokiniui specialistai, administracija. Priemonės parenkamos atsižvelgiant į problemos rimtumą, tačiau galutinis bet kokių taikomų priemonių tikslas – įgalinti mokinį suprasti, kodėl jis turi rinktis pamoką.
3. Pagalbos teikimas mokiniui, kuomet į problemos sprendimą įsitraukia pagalbos mokiniui specialistai bei administracija, turėtų apimti keletą žingsnių:
	1. Duomenų rinkimas apie pamokų praleidimo be pateisinamos priežasties įtaką mokinio gyvenimui. Įvardijimas, jog pamokų praleidimas yra problema, reikalaujantis skubių sprendimų.
	2. Lankomumo problemų priežasčių analizė: kiek ir kokios disciplinos pamokų praleista; koks mokinio darbo – poilsio režimas; kokie potencialūs trukdžiai jam deramai pailsėti; kaip mokinys vertina savo mokymosi krūvį; ar įmanoma, kad mokinys turi neidentifikuotų specialiųjų ugdymosi poreikių; kur ir kaip mokinys leidžia laiką nebūdamas pamokose; kokios mokinio galimybės atlikti namų darbus/mokytis savarankiškai; kiek mokinys geba deramai pasiruošti pamokoms; kurią dalį pamokų turinio mokinys supranta; kiek efektyvus diferencijavimas pamokoje.
	3. Motyvų pamokų lankomumui paieška bei pamokų lankymo kliūčių pašalinimas. Tai apima tiek mokinio subjektyvų nusiteikimą, tiek objektyvius veiksmus numatant atsiskaitymų tvarką.